Foto’s: Rower doodgeskiet tydens Vereeniging-huisbraakFoto: SAPD Volgens die polisie het die eienaar van die huis en sy gesin reeds geslaap toe hulle geluide onder in die huis gehoor het. Die eienaar het vier verdagtes in die huis aangetref en onmiddellik die buurtwag in kennis gestel. ŉ Skietgeveg het tussen die verdagtes, die eienaar van die huis en lede van die buurtwag uitgebreek. Een van die verdagtes is tydens die skietgeveg geskiet en deur paramedici op die toneel dood verklaar. Volgens die polisie het die drie ander verdagtes van die toneel gevlug en word daar na hulle gesoek. Een van die drie verdagtes is ook tydens die skietgeveg gewond. Die polisie het op ŉ ongelisensieerde rewolwer, ŉ 9 mm-magasyn, ŉ skootrekenaar en ŉ sak met gereedskap beslag gelê.